text: Freden sænker sig over Torsted
  16 februar 2012 kl. 12.24
  Beboerne i Horsens-forstaden Torsted slipper for at blive forstyrret af kirkeklokker fra den nye kirke i kvarteret, Østerhåb Kirke, morgen og aften.
  Enkelte beboere i kvarteret har klaget over støjen fra kirken, og de har fået støtte fra flertallet i menighedsrådet og biskop Keld Holm fra Århus Stift.
  Klokkerne skal kun kime ved kirkelige begivenheder som gudstjeneste, bryllup, begravelse og dåb.
  Kirkebyggeriet blev planlagt i 2008, og på det tidspunkt lovede menighedsrådet ifølge beboere, at klokkerne skulle være tavse morgen og aften.
  
  Ingen miljøkrav
  Det ville den nuværende menighedsrådsformand Gurli Aksglæde Hokland ikke gå med til.
  - Personligt er jeg ærgerlig over, at vi bygger en ny og smuk kirke her i området, og så kommer det tilsyneladende bag på folk, at til en kirke hører klokker, siger hun til Morgenavisen Jyllands-Posten.
  Kirker er ikke omfattet af miljøkrav om støjgrænser.
  Tidligere sognepræst Ilse Sand har stiftet foreningen, Vi elsker stilhed. Hun mener, at kirken kan indkalde kirkegængerne via SMS, så alle andre kan få lov til at høre fuglenes sang.
  Foreningen Vi elsker stilhed.
  